Külli Prillop

Külli Prillop (sündinud 24. novembril 1974) on eesti keeleteadlane.

Haridus 
Prillop lõpetas 2000. aastal Tartu Ülikooli eesti keele erialal. Ta õppis eriprogrammi järgi arvutilingvistikat ning lisaerialana rahvuslikku käsitööd. 2011. aastal kaitses ta Tartu Ülikoolis doktorikraadi väitekirjaga "Optimaalsusteoreetiline käsitlus eesti keele fonoloogilisest kujunemisest".

Teadustöö 
Külli Prillop alustas teadustööga Tartu Ülikooli vana kirjakeele uurimisrühma juures 1996. aastal. Tema esimesteks ülesanneteks olid poolautomaatse märgendustarkvara arendamine ning osalemine 17. sajandi algusest pärit Georg Mülleri jutluste sõnastiku koostamisel.

Alates 2020. aastast koostab Prillop vana kirjakeele sõnastikku.

Külli Prillop on tegelenud ka teoreetilise fonoloogiaga, uurinud fonoloogiliste protsesside kombinatoorikat ning kirjeldanud eesti keele välteid ja nende ajaloolist kujunemist teoreetilise fonoloogia raamistikus,.

Lisaks on ta osalenud keelelise subjektiivsuse ja intersubjektiivsuse uurimise töörühmas.

Lingvistikavõistlused 
Külli Prillop kuulub Eesti lingvistikaolümpiaadi žüriisse. Ta on koostanud Eesti lingvistikaolümpiaadidele üle 30 ülesande (sh alamblaki, berberi, bituri, kokota, maoori, suahiili, tamili, algläänemeresoome jpt keelte kohta). Külli Prillop koostab ülesandeid ka põhikooliõpilastele mõeldud keeleviktoriinide "Kiil" ja "Salakeel" jaoks.

Teoseid 
 Külli Prillop, Karl Pajusalu, Eva Saar, Sven-Erik Soosaar, Tiit-Rein Viitso (2020). Eesti keele ajalugu. Tartu: Tartu Ülikooli Kirjastus.
 Külli Prillop, Miina Norvik (2017). Viis tosinat lingvistikaülesannet. Tartu: Atlex.
 Külli Habicht, Pille Penjam, Külli Prillop (2015). Heinrich Stahli tekstide sõnastik. Tartu: Tartu Ülikooli Kirjastus.
 Georg Müller (2008). Jutluseraamat. Koostanud Külli Habicht, Valve-Liivi Kingisepp, Jaak Peebo, Külli Prillop. Tartu: Ilmamaa.
 Valve-Liivi Kingisepp, Külli Habicht, Külli Prillop (2002). Joachim Rossihniuse kirikumanuaalide leksika. Tartu: Tartu Ülikooli eesti keele õppetool.
 Külli Habicht, Valve-Liivi Kingisepp, Urve Pirso, Külli Prillop (2000). Georg Mülleri jutluste sõnastik. Tartu: Tartu Ülikooli eesti keele õppetool.

Viited

Välislingid 
 Külli Prillop Eesti Teadusinfosüsteemis
 Vana kirjakeele sõnastik

Eesti keeleteadlased
Eesti kirjakeele ajalugu
Sündinud 1974